KIRJALLINEN KYSYMYS P-2787/01 esittäjä(t): Pietro-Paolo Mennea (PPE-DE) komissiolle. Castel del Monten alueen saastuminen.



Virallinen lehti nro 093 E , 18/04/2002 s. 0192 - 0193



KIRJALLINEN KYSYMYS P-2787/01 esittäjä(t): Pietro-Paolo Mennea (PPE-DE) komissiolle (1. lokakuuta 2001) Aihe: Castel del Monten alueen saastuminen Italian lehdistössä julkaistuista uutisista on käynyt ilmi, että Andriassa Apulian alueella on Castel del Monten ja erityisesti Finizion metsän lähistöllä alue, jonka ympäristö on saastunut huolestuttavasti. Tämä vaikuttaa erittäin haitallisesti alueen ekosysteemiin ja maisemaan. Paikallisviranomaiset ja kansalaiset, jotka aluetta ensisijaisesti hyödyntävät, ovat erittäin huolestuneita tilanteesta. Aiheuttaako tällainen tilanne komission mielestä vahinkoa ympäristölle ja pilaako se komission mielestä maisemaa tällä alueella, joka on sekä luontonsa että historiansa puolesta erittäin merkittävä, etenkin kun se sijaitsee hyvin lähellä Castel del Montea? Aikooko komissio tämän tilanteen vuoksi, joka on valitettavan yleinen monissa muissakin paikoissa, perustaa pysyvän seurantakeskuksen, jonka avulla voitaisiin tutkia tarkasti ympäristön saastumiseen liittyvien ilmiöiden luonnetta? Margot Wallströmin komission puolesta antama vastaus (24. lokakuuta 2001) Komission toimivalta rajoittuu sille EY:n perustamissopimuksessa annettuun toimivaltaan. Se vastaa erityisesti sen varmistamisesta, että yhteisön oikeutta sovelletaan asianmukaisesti kaikissa jäsenvaltioissa. EY:n perustamissopimuksen 211 artiklassa (entisessä 155 artiklassa) määrätään, että turvatakseen yhteismarkkinoiden moitteettoman toiminnan ja kehityksen komissio huolehtii siitä, että tämän sopimuksen määräyksiä sekä toimielinten sen nojalla antamia säännöksiä ja määräyksiä noudatetaan. EY:n perustamissopimuksen 226 artiklassa (entisessä 169 artiklassa) todetaan, että jos komissio katsoo, että jäsenvaltio on jättänyt täyttämättä sille tämän sopimuksen mukaan kuuluvan velvollisuuden, komissio antaa asiasta lausunnon perusteluineen varattuaan ensin sille valtiolle, jota asia koskee, tilaisuuden esittää huomautuksensa. Jos valtio, jota asia koskee, ei noudata lausuntoa komission asettamassa määräajassa, komissio voi saattaa asian yhteisön tuomioistuimen käsiteltäväksi. Komissiolla on harkintavalta päättää, käynnistääkö se tämän menettelyn(1). Arvoisan parlamentin jäsenen antamien tietojen perusteella ja tarkan tiedon puuttuessa kyseisestä ympäristön tilan huononemisesta tai ympäristölle aiheutuvasta vahingosta, komissiolla ei ole perusteita olettaa, että yhteisön oikeutta on rikottu. Komissio ei voi olla tietoinen kaikista tapauksista, joissa voidaan katsoa, että jäsenvaltiot ovat todennäköisesti soveltaneet yhteisön ympäristöoikeutta puutteellisesti. Tällaiset tapaukset tuodaan tavallisesti komission tietoon valituskirjeillä, parlamentin kirjallisilla kysymyksillä ja parlamentin vetoomusvaliokunnalle esitetyillä vetoomuksilla. Tapaukset, joiden väitetään olevan ristiriidassa sovellettavan yhteisön oikeuden kanssa, on kuitenkin kuvattava täsmällisesti, jotta komissio voisi arvioida ne sovellettavaa yhteisön ympäristöoikeutta vasten. (1) Komission harkintavaltaa ohjaavat painopisteet ja perusteet esitetään neljännessätoista vuosikertomuksessa yhteisön oikeuden soveltamisen valvonnasta 1996, EYVL C 332, 3.11.1997.